Nyé ai m̀bɔ esíé wóé nâ: “Zǎg, bī tsídán dzǎl dá yā é māl mə́bɛ̄ mā, bǐ bómbō álú dí á Givea, ngə́ á Rama.” 14Ńdɔ̄ bə́ ngákə ai dulu ósū hə ǹkəan; ńdɔ alú á ngávín bɔ̄ babi ai Givea Bényamín. 15Ńdɔ̄ bə́ ngáyálā wé, nə́ bə́ kə bómbō álú tē á Givea. Ńdɔ mǎn Lévi a ngányían a tɔbɔ́ á sí á ńsə̌ŋ yā tísɔn tě, təge ai é mod yǎ ā və́ bɔ adzogóbó á ndá dzīé nə̄ bə́ bómbó alú tē. 16Ai ngǒngógólé, ǹnǒm mod ó ngábə́ ó sɔ̂ á ésīé áfūb díé; mod te a ngábə́ mod yǎ sí miǹkǒl yā Efraím, a tɔá ńtɔbɔ á Givea; bǒd yā vóm te bə́ ngábə́ Bényamínit. 17Ńdɔ a ngábə́dē mís á yób a ńtála ǹlodo zěn tě á ńsəŋ tísɔn; ǹnǒm mǒd tē nyé nâ: “Məsɔ́ mə́ nə wa hé ? Məkə mə́ nə wa hé ?” 18Nyé ai nyé nâ: “Byǎsɔ́ á Bételehɛ́m yā Yúda, ńdɔ byǎkə̄ á suga ǹkǒl yā Efraím, éyə mə nə́ mod yǎ wé. Mə ngákə̄ á Bételehɛ́m yǎ Yúda, ńdɔ mə̌ ngadúgan yǎ á dzǎl dáma, ńdɔ mod a ndzí kig ma və́ ádzogóbó á ndá dzīē. 19Hədá bǐ bə̄lə́ míńkód bílɔ́g ai bidí ású bōzəle báán, ai ḿbāŋála ai wɔ̂n ású dáma mǎmēn, ású étúgā mīníngá dzáma ai é ndómán yāwulu ai etúgā dzóe; byǎdzə́mǎn kig ai dzóm.” 20Ńdɔ̄ ńnǒm mod ó ngádzó nâ: “Mvɔí é bɔ̄ɔ̄g ai wa; dzǒge, mə́ dzála məyáŋan móē mə́sə, hədá o bə́ bómbō á ńsəŋ !” 21Ńdɔ̄ hḿ á ngāzu ai nyé á ndá dzīé, ǎ ngavə́ bōzəle bidí; ńdɔ̄ bə́ ngáman sǒb məkǒl; bə́ ngadí bə́ nyúú fə. 22Ńtíé bə́ dzâg há, ńdɔ bǒd yā ńnam bədzə́dzāā bə́ byə́m, bə́ ngávúl ndá éndīngā á nyɔ́l, bə́ ngakud m̀bɛ́; bɔ́ ai ńnǒm mod ndá nâ: “Kúlígī é mod a və́ zu á ndá dzóe átān, nə́ bǐ bə̄lán ai nyé.”